b'\n_START_ARTICLE_\nPinta-aaltomagnitudi\n_START_PARAGRAPH_\nPinta-aaltomagnitudi () on maanj\xc3\xa4ristyksen voimakkuutta ilmaiseva mittaluku. Se perustuu pinta-aallon aiheuttaman maan liikkeen mittaamiseen. Pinta-aaltomagnitudia k\xc3\xa4ytet\xc3\xa4\xc3\xa4n kaukana mittausasemasta tapahtuneille j\xc3\xa4ristyksille.\n_START_SECTION_\nHistoria\n_START_PARAGRAPH_\nEnsimm\xc3\xa4isen pinta-aaltomagnitudin noin 20 sekunnin pinta-aalloille esitti Beno Gutenberg vuonna 1945. H\xc3\xa4nen asteikkonsa perustui Wood-Andersonin kiertym\xc3\xa4seismometrin n\xc3\xa4ytt\xc3\xa4m\xc3\xa4\xc3\xa4n maksimiamplitudiin, kun et\xc3\xa4isyys maanj\xc3\xa4ristyksen episentriin on v\xc3\xa4hint\xc3\xa4\xc3\xa4n 20\xc2\xb0 (2 200 km) ja enint\xc3\xa4\xc3\xa4n 130\xc2\xb0 (14 000 km)._NEWLINE_Asteikkoa jatkokehittiv\xc3\xa4t 1950- ja 1960-luvulla it\xc3\xa4eurooppalaiset tutkijat Neuvostoliitosta ja T\xc5\xa1ekkoslovakiasta. Heid\xc3\xa4n ty\xc3\xb6ns\xc3\xa4 tuloksena syntyi kaava, joka kuvaa magnitudeja alle 60 kilometrin syvyydess\xc3\xa4 oleville tapauksille. IASPEI p\xc3\xa4\xc3\xa4tti vuonna 1967 suositella t\xc3\xa4t\xc3\xa4 "Moskova\xe2\x80\x93Praha -kaavaa" pinta-aaltomagnitudin standardiksi._NEWLINE_Vuonna 1975 USGS alkoi mitata pinta-aaltomagnitudia seismogrammin pystykomponentin avulla vaakakomponentin sijaan. T\xc3\xa4ll\xc3\xb6in vapauduttiin ongelmasta, mist\xc3\xa4 vaakakomponentista amplitudi tulisi k\xc3\xa4yt\xc3\xa4nn\xc3\xb6ss\xc3\xa4 mitata._NEWLINE_Vuonna 1985 ruotsalainen seismologi Markus B\xc3\xa5th julkaisi empiiriset korjaukset hyposentrumin syvyydelle. Korjaus on positiivinen ja suuruudeltaan enimmill\xc3\xa4\xc3\xa4n 0,8 magnitudiyksikk\xc3\xb6\xc3\xa4.\n_START_SECTION_\nM\xc3\xa4\xc3\xa4ritelm\xc3\xa4\n_START_PARAGRAPH_\nPinta-aaltomagnitudi  m\xc3\xa4\xc3\xa4ritell\xc3\xa4\xc3\xa4n seuraavan kaavan mukaan (Moskova\xe2\x80\x93Praha -kaava): _NEWLINE_ miss\xc3\xa4  on Rayleigh\'n pinta-aallon aiheuttaman maan liikkeen amplitudi mikrometreiss\xc3\xa4,  v\xc3\xa4r\xc3\xa4htelyn periodi sekunneissa ja  episentriet\xc3\xa4isyys asteissa._NEWLINE_Gutenbergin alkuper\xc3\xa4iselle m\xc3\xa4\xc3\xa4ritelm\xc3\xa4lle uskolliset seismologit k\xc3\xa4ytt\xc3\xa4v\xc3\xa4t magnitudinm\xc3\xa4\xc3\xa4ritykseen vain noin 20 sekunnin periodeja ja 20\xe2\x80\x93130\xc2\xb0 episentriet\xc3\xa4isyyksi\xc3\xa4, vaikka Moskova\xe2\x80\x93Praha -kaavan sovellusalue on t\xc3\xa4t\xc3\xa4 laajempi.'